作者:唐彥謙
標題:索蝦
內容:姑孰多紫蝦，獨有湖陽優。出產在四時，極美宜於秋。雙箝鼓繁須，當頂抽長矛。鞠躬見湯王，封作朱衣侯。所以供盤餐，羅列同珍羞。蒜友日相親，瓜朋時與儔。既名釣詩釣，又作鉤詩鉤。於時同相訪，數日承款留。厭飲多美味，獨此心相投。別來歲雲久，馳想空悠悠。銜杯動遐思，uT口涎空流。封緘託雙鯉，於焉來遠求。慷慨胡隱君，果肯分惠否。